Diari Oficial de la Generalitat Valenciana


Sumari del DOGV 8069, del 23-06-2017 (2017/5671)

ORDRE 24/2017, de 21 de juny, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de les beques de promoció de l'excel·lència acadèmica de l'alumnat universitari de les universitats públiques i dels centres adscrits a l'Institut Superior d'Ensenyances Artístiques de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2017/06/21/24/dof/vci/html**

### Dades del document

Número de DOGV
:   8069

Data del DOGV
:   23-06-2017

Secció del DOGV
:   I. DISPOSICIONS GENERALS

Número del document
:   2017/5671


Data del document
:   21-06-2017

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

La Sentència del Tribunal Constitucional núm. 138/2021, de 29 de juny de 2021 (BOE núm. 182 de 31/07/2021) declara la nul·litat dels termes «públiques» i «públics» inclosos en els articles 1.1; 2 a); 4.1 a); 6.1 i 7 de l'Ordre 24/2017, de 21 de juny, de la Conselleria d'Educació, Investigació, Cultura i Esport.

ORDRE 24/2017, de 21 de juny, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de les beques de promoció de l'excel·lència acadèmica de l'alumnat universitari de les universitats públiques i dels centres adscrits a l'Institut Superior d'Ensenyances Artístiques de la Comunitat Valenciana. [2017/5671]  
ÍNDEX  
Preàmbul  
Títol I. Disposicions generals  
Article 1. Objecte i finançament  
Article 2. Persones beneficiàries  
Article 3. Contingut i quantia de la beca  
Article 4. Requisits de les persones beneficiàries  
Article 5. Incompatibilitats  
Títol II. Procediment  
Article 6. Sistema de valoració  
Article 7. Comissió tècnica  
Article 8. Lloc i termini de presentació de la documentació  
Article 9. Instrucció del procediment  
Article 10. Resolució de la concessió de beques  
Títol III. Del pagament i justificació de la subvenció  
Article 11. Quantia i pagament  
Article 12. Certificat acreditatiu  
Article 13. Circumstàncies que donen lloc a la modificació de la resolució  
Article 14. Mètode de comprovació i pla de control  
Article 15. Responsabilitat i règim sancionador  
Disposició addicional  
Única. Despesa pública  
Disposició derogatòria  
Única. Derogació normativa  
Disposicions finals  
Primera. Facultat de desplegament  
Segona. Entrada en vigor  
  
  
PREÀMBUL  
  
El Consell, conscient de la necessitat d'invertir en formació de capital humà, pretén continuar en aquesta línia d'ampliar l'abast de les beques i ajudes perquè arriben a una majoria d'estudiants universitaris de la Comunitat Valenciana, i així afavorir la competència, la igualtat d'oportunitats i l'excel·lència en el rendiment acadèmic. Amb aquesta finalitat, el Decret 40/2002, de 5 de març, del Govern Valencià, de mesures de suport als estudiants universitaris a la Comunitat Valenciana, va disposar que podrien establir-se ajudes per a l'exempció del pagament de la tarifa de les taxes per serveis acadèmics universitaris.  
  
L'article 148.3 del text refós de la Llei de taxes de la Generalitat Valenciana, aprovat pel Decret legislatiu 1/2005, de 25 de febrer, estableix que es compensarà les universitats l'import de les taxes no satisfetes per l'alumnat becari.  
A aquestes bases i a les convocatòries que es regisquen per aquestes, en tindre caràcter de subvenció, els és d'aplicació la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en els preceptes que siga aplicable, la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei general de subvencions. Així mateix, es pren en consideració el que disposa el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues en els procediments gestionats per l'Administració de la Generalitat i el seu sector públic.  
Atés el caràcter de les beques regulades per aquesta ordre, que van dirigides a un col·lectiu que no exerceix activitat econòmica, aquestes subvencions, per la mateixa naturalesa de les persones beneficiàries a les quals van destinades, queden excloses de l'aplicació del principi d'incompatibilitat amb el Mercat Comú formulat en l'article 107 del Tractat de Funcionament de la Unió Europea. Per tant, no és obligatori notificar-les a la Comissió Europea.  
En el procés d'elaboració d'aquesta ordre, d'acord amb el que disposa l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, relatiu a les bases reguladores de la concessió de subvencions, ha emés un informe l'Advocacia General de la Generalitat i la Intervenció Delegada de la Conselleria competent en matèria d'universitats.  
  
Així mateix, s'han aplicat els principis establits en l'article 129 de la Llei 39/2015, d'1 d'octubre, del procediment administratiu en comú de les administracions públiques. A més, s'ha realitzat el tràmit d'informació pública.  
Per tot això, conforme el Consell Jurídic Consultiu de la Comunitat Valenciana i, en virtut de les atribucions que em confereix l'article 28 de la Llei 5/1983, de 30 de desembre, del Consell, i el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, i vist el projecte d'ordre de 21 de març de 2017, de la persona titular de la Direcció General d'Universitat, Investigació i Ciència i de conformitat amb aquesta,  
  
  
ORDENE  
  
TÍTOL I  
Disposicions generals  
  
Article 1. Objecte i finançament  
1. L'objecte de la present ordre és establir les bases per les quals s'han de regir les convocatòries de beques per a la promoció de l'excel·lència acadèmica destinades a qui haja conclòs estudis de grau en les universitats públiques de la Comunitat Valenciana i estudis superiors en ensenyaments artístics en centres de titularitat pública adscrits a l'Institut Superior d'Ensenyances Artístiques de la Comunitat Valenciana, de manera que es concedisca a l'alumnat un reconeixement de caràcter oficial i públic que, a més, supose un estímul per a millorar el seu rendiment acadèmic.  
2. Per a cada exercici pressupostari es convocaran aquelles beques incloses en els pressupostos de la Generalitat amb càrrec a l'aplicació i programa pressupostari que s'indique en la corresponent convocatòria.  
  
  
Article 2. Persones beneficiàries  
Podran ser persones beneficiàries de la beca per a l'excel·lència acadèmica l'alumnat comprés en els apartats següents:  
a) Alumnat que haja finalitzat els seus estudis de grau en les universitats públiques de la Comunitat Valenciana i centres públics adscrits a aquestes en el curs acadèmic establit en la convocatòria.  
  
b) Alumnat que haja finalitzat els seus estudis superiors en Ensenyaments Artístics en els centres de titularitat pública adscrits a l'Institut Superior d'Ensenyances Artístiques de la Comunitat Valenciana, en el curs acadèmic establit en la convocatòria.  
c) Queden exclosos els següents estudis universitaris:  
- Els graus obtinguts a partir de procediments d'adaptació de títols de llicenciat/ada, enginyer/a, arquitecte/a, diplomat/ada, mestre/a, enginyer/a tècnic/a i arquitecte/a tècnic/a.  
- Els graus obtinguts a través de reconeixement de crèdits mitjançant l'acreditació d'assignatures superades en altres plans d'estudis universitaris oficials, i/o altres ensenyaments superiors oficials, així com el reconeixement de crèdits procedents d'ensenyaments universitaris conduents a l'obtenció d'altres títols, i/o experiència laboral i/o professional, sempre que el nombre total de crèdits reconeguts excedisca els 30.  
  
- Els graus obtinguts a través d'un curs d'adaptació al grau.  
- Els títols propis universitaris.  
  
Article 3. Contingut i quantia de la beca  
1. La beca consistirà en l'exempció del pagament de matrícula en un curs de formació o màster, afí als estudis realitzats per l'alumnat, impartit en institucions públiques o privades, nacionals o internacionals.  
  
Així mateix, s'expedirà un diploma acreditatiu de l'excel·lència acadèmica a l'alumnat que obtinga la màxima puntuació d'entre tot l'alumnat que haja finalitzat els seus estudis en el curs que determine la convocatòria, d'acord amb el que disposa l'article sisé punts 1b o 2b.  
  
No obstant això, en cas que el dit alumnat no complisca els requisits previstos en les bases de la convocatòria o renuncie a la beca, s'expedirà un diploma acreditatiu de l'excel·lència acadèmica a favor de l'estudiant que resulte beneficiari d'acord amb l'article sisé, punt 4 de les presents bases.  
2. L'import màxim de la beca serà de 3.000 euros.  
  
Article 4. Requisits de les persones beneficiàries  
1. Podrà ser beneficiari/ària de la beca l'alumne/a comprés en els apartats següents, sempre que haja cursat els seus estudis ininterrompudament durant els anys establits en el corresponent pla d'estudis i la finalització d'aquests coincidisca amb el curs acadèmic establit en la convocatòria:  
a) Alumnat que haja finalitzat els estudis de grau en les universitats públiques de la Comunitat Valenciana.  
b) Alumnat que haja finalitzat els seus estudis superiors en ensenyaments artístics en els centres de titularitat pública adscrits a l'Institut Superior d'Ensenyances Artístiques de la Comunitat Valenciana (ISEACV).  
2. El nombre de persones beneficiàries per universitat serà d'una persona per cada títol superior, sempre que haja completat el pla d'estudis en el curs acadèmic establit en la convocatòria.  
El nombre de persones beneficiàries per centre de titularitat pública adscrit a l'ISEACV serà d'una persona per cada una de les cinc modalitats d'ensenyament superior: Art Dramàtic, Arts Plàstiques (Ceràmica), Dansa, Disseny i Música, sempre que la persona beneficiària haja completat els seus estudis en el curs establit en la corresponent convocatòria.  
  
3. Les persones beneficiàries han d'acreditar la seua residència administrativa en qualsevol municipi de la Comunitat Valenciana dins del termini previst en la corresponent convocatòria.  
  
Article 5. Incompatibilitats  
El gaudi de la beca és incompatible amb la percepció de qualsevol altra subvenció, ajuda, ingrés o recurs per a la mateixa finalitat, procedent de qualsevol administració o ens públic o privat, nacionals, de la Unió Europea o d'organismes internacionals.  
  
  
TÍTOL II  
Procediment  
  
Article 6. Sistema de valoració  
1. Alumnat universitari que haja finalitzat els estudis de grau durant el curs acadèmic establit en la convocatòria en alguna de les universitats públiques de la Comunitat Valenciana:  
Per a ser beneficiari/ària de la beca es valorarà:  
- La nota mitjana de l'expedient acadèmic de l'alumnat.  
- La taxa d'eficiència definida en el Reial decret 861/2010, de 2 de juliol, pel qual es modifica el Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials. La dita taxa d'eficiència serà facilitada pels corresponents serveis de les universitats a la direcció general competent en matèria d'universitats.  
  
a) Les universitats facilitaran les mencionades notes mitjanes d'acord amb el sistema de qualificacions establit en el Reial decret 1125/2003, de 5 de setembre, pel qual s'estableix el sistema europeu de crèdits i el sistema de qualificacions en les titulacions universitàries de caràcter oficial i validesa en tot el territori nacional (BOE 224, 18.09.2003). A aquests efectes, la valoració de cada una de les distintes qualificacions serà la següent:  
5,0-6,9: Aprovat/ada o Apte/a (AP)  
7,0-8,9: Notable (NT)  
9,0-10: Excel·lent (EX)  
  
b) La universitat valorarà l'expedient acadèmic de l'alumnat per la mitjana de les notes mitjanes obtingudes en els diferents cursos que consten els ensenyaments de grau conduents a l'obtenció del títol universitari oficial corresponent.  
La nota mitjana de l'expedient acadèmic de cada alumne/a serà el resultat de l'aplicació de la fórmula següent: suma dels crèdits obtinguts per l'alumne/a multiplicats cada un d'ells pel valor de les qualificacions que corresponguen, i dividida pel nombre de crèdits totals obtinguts per l'alumne/a. A aquests efectes, es computarà la nota definitiva més alta obtinguda en cada assignatura.  
Els crèdits obtinguts per reconeixement de crèdits corresponents a activitats formatives no integrades en el pla d'estudis no computaran als efectes de la mitjana de l'expedient acadèmic.  
Obtinguda la nota mitjana de l'expedient acadèmic, es multiplicarà per la taxa d'eficiència de cada alumne/, que estarà expressada de 0 a 1. El resultat serà la puntuació de l'alumne/a, que estarà expressada amb tres decimals.  
c) Seran persones beneficiàries de la beca els/les alumnes que obtinguen la màxima puntuació d'entre tot l'alumnat que haja finalitzat els estudis en el curs que determine la convocatòria, d'acord amb el que estableix el punt anterior.  
d) En cas d'igualtat entre dos o més estudiants, s'haurà de tindre en consideració el nombre més gran de matrícules d'honor, i si es manté la igualtat, excel·lents i notables. Si persisteix l'empat tindrà preferència el sexe infrarepresentat en la titulació en què estiguen matriculats.  
  
2. Alumnat que haja finalitzat els estudis superiors en ensenyaments artístics en els centres de titularitat pública adscrits a l'ISEACV en el curs establit en la convocatòria:  
Per a ser beneficiari/ària de la beca es valorarà:  
- La nota mitjana de l'expedient acadèmic de l'alumnat.  
- La taxa d'eficiència definida en el Reial decret 861/2010, de 2 de juliol, pel qual es modifica el Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials. La dita taxa d'eficiència serà facilitada a l'ISEACV per les corresponents secretaries dels centres superiors d'ensenyaments artístics públics adscrits a l'ISEACV.  
a) Els centres superiors d'ensenyaments artístics públics adscrits a l'ISEACV facilitaran les mencionades notes mitjanes d'acord amb el sistema de qualificacions establit en el Reial decret 1614/2009, de 26 d'octubre, pel qual s'estableix l'ordenació dels ensenyaments artístics superiors regulades per la Llei orgànica 2/2011, de 3 de maig d'Educació (BOE 259, 27.10.2009). A aquests efectes, la valoració de cada una de les distintes qualificacions serà la següent:  
5,0-6,9: Aprovat o Apte (AP)  
7,0-8,9: Notable (NT)  
9,0-10: Excel·lent (EX)  
  
b) Els centres superiors d'ensenyaments artístics públics adscrits a l'ISEACV valoraran l'expedient acadèmic de l'alumnat per la mitjana de les notes mitjanes obtingudes en els diferents cursos que consten els ensenyaments conduents a l'obtenció del títol oficial corresponent.  
  
La nota mitjana de l'expedient acadèmic de cada alumne/a serà el resultat de l'aplicació de la fórmula següent: suma dels crèdits obtinguts per l'alumne/a multiplicats cada un d'aquests pel valor de les qualificacions que corresponguen, i dividida pel nombre de crèdits totals obtinguts per l'alumne/a. A aquests efectes, es computarà la nota definitiva més alta obtinguda en cada assignatura.  
Els crèdits obtinguts per reconeixement de crèdits corresponents a activitats formatives no integrades en el pla d'estudis no computaran als efectes de la mitjana de l'expedient acadèmic.  
Les assignatures afectades per expedients de reconeixement i transferència de crèdits es computaran d'acord amb el que disposa el capítol VI del Decret 48/2011, de 6 de maig, del Consell (DOGV 6517, 10.05.2011).  
Obtinguda la nota mitjana de l'expedient acadèmic, es multiplicarà per la taxa d'eficiència de cada alumne/a, que estarà expressada de 0 a 1. El resultat serà la puntuació de l'alumne/a, que estarà expressada amb tres decimals.  
c) Seran beneficiaris de la beca, els/les alumnes que obtinguen la màxima puntuació d'entre tot l'alumnat que haja finalitzat els seus estudis en el curs que determine la convocatòria, d'acord amb el que estableix el punt anterior.  
d) En cas d'igualtat entre dos o més estudiants, s'haurà de tindre en consideració el nombre més gran de matrícules d'honor, i si es manté la igualtat, excel·lents i notables; si persisteix l'empat tindrà preferència el sexe infrarepresentat en la titulació en què estiguen matriculats.  
  
3. La universitat o, si és el cas, l'ISEACV, notificarà a les persones amb la màxima puntuació de cada titulació la seua condició d'aspirant a la beca per a la realització del curs de formació o, si és el cas, màster, afí als seus estudis, a l'efecte que les persones interessades comuniquen expressament el curs de formació o màster i el centre en què s'han matriculat o tinguen previst matricular-se en el curs acadèmic establit en la corresponent convocatòria, o si és el cas, la renúncia a la seua realització.  
4. En cas que l'alumnat de cada una de les titulacions proposat per a ser beneficiari/ària de la beca renuncie, o no complisca els requisits previstos en la convocatòria, es proposarà la beca al següent que tinga la màxima puntuació, i així successivament fins l'acceptació de la beca per l'estudiant proposat, sempre que no hi haja una diferència superior de 0,5 punts respecte al primer/a alumne o alumna amb millor puntuació en la seua titulació. En tot cas, només es podrà becar un alumne o alumna per titulació.  
  
Article 7. Comissió tècnica  
En cada universitat pública i en l'ISEACV es constituirà una comissió tècnica que tindrà assignades les funcions següents:  
a) Comprovar el compliment dels requisits de l'alumnat aspirant.  
  
b) Valorar l'afinitat dels cursos o màsters sol·licitats per l'alumnat amb els estudis realitzats.  
c) Establir un termini màxim perquè l'alumne/a accepte o renuncie al màster o al curs sol·licitat.  
  
Article 8. Lloc i termini de presentació de la documentació  
Cada universitat i l'ISEACV, d'acord amb la informació facilitada per la comissió tècnica a què fa referència l'article anterior, i dins del termini establit en la corresponent convocatòria, presentarà en el Registre General de la Conselleria d'Educació, Investigació, Cultura i Esport, o mitjançant qualsevol dels registres previstos en l'article 16.4 de la Llei de 39/2015, de Procediment Administratiu Comú de les Administracions Públiques, la documentació següent:  
  
a) Relació detallada en què s'arrepleguen els aspectes següents:  
- Persones beneficiàries proposades.  
- Denominació del màster o curs de formació i de la institució nacional o internacional que l'imparteix.  
- Curs acadèmic en el qual la persona beneficiària realitzarà el màster o curs de formació.  
b) Certificat de la institució en què s'acredite la formalització de la matrícula per l'alumnat beneficiari amb l'import de la matrícula en euros.  
c) Relació d'aspirants a la beca que no s'han inclòs en la proposta de persones beneficiàries, expressant el motiu de la seua exclusió, a l'efecte d'emetre el corresponent certificat acreditatiu de l'excel·lència acadèmica, d'acord amb el que estableix l'article tercer d'aquestes bases reguladores.  
d) Autorització de l'alumnat a la conselleria competent en matèria d'universitats per a la verificació de les seues dades personals en el Sistema de Verificació de Dades de Residència i Identitat. En el supòsit que l'alumne/a no preste la dita autorització, s'aportaran documents que permeten la identificació personal i de residència.  
e) Declaració responsable de l'alumnat de no estar incurs en cap prohibició per a obtindre la condició de beneficiari, assenyalades en l'article 13 i 34.5 de la Llei 38/2003, de 17 de novembre, General de Subvencions.  
f) Quan l'alumnat realitze el curs de formació o màster en una institució diferent de les universitats públiques i/o privades de la Comunitat Valenciana i/o l'ISEACV, a més de la informació anterior es remetrà:  
- Autorització de l'alumnat a la conselleria competent en matèria d'universitats per a comprovar, per mitjans telemàtics, que estan al corrent de les obligacions amb l'Agència Estatal d'Administració Tributària, amb la Hisenda Autonòmica Valenciana i amb la Tresoreria General de la Seguretat Social.  
No obstant això, les dites autoritzacions podran ser denegades per l'alumne/a, i en aquest cas, presentarà el document que acredite que està al corrent de les obligacions amb l'Agència Estatal d'Administració Tributària, amb la Hisenda Autonòmica Valenciana i amb la Tresoreria General de la Seguretat Social.  
- Model omplit de domiciliació bancària mitjançant document normalitzat.  
  
Article 9. Instrucció del procediment  
1. L'òrgan competent per a l'ordenació i instrucció de l'expedient serà la subdirecció general competent en matèria d'universitats, la qual realitzarà d'ofici totes les actuacions que considere necessàries per a la determinació, el coneixement i la comprovació de les dades en virtut de les quals s'haja de dictar la resolució.  
2. Per a la valoració de les propostes presentades per les universitats i per l'ISEACV es constituirà una comissió composta pels membres següents:  
- Presidència: la persona titular de la subdirecció general competent en matèria d'universitats, o persona en qui delegue.  
- Vocals: tres funcionaris de la Direcció General d'Universitat, Investigació i Ciència.  
- Secretaria: la persona titular de la direcció del Servei de Gestió Economicopressupostària de les universitats.  
De les reunions que realitze la dita comissió s'alçarà acta i serà remesa a la Direcció General d'Universitat, Investigació i Ciència.  
  
3. El funcionament d'aquests òrgans s'ajustarà al que disposen les normes contingudes a aquest efecte en el capítol II, secció 3a del títol preliminar de la Llei 40/2015, d'1 d'octubre, de règim jurídic del sector públic.  
  
Article 10. Resolució de la concessió de beques  
La persona titular de la direcció general competent en matèria d'universitats, a la vista de la proposta de concessió i denegació, resoldrà motivadament el procediment de concessió i denegació de les beques, per delegació del conseller, i ordenarà la publicació de la relació d'alumnat beneficiari del diploma acreditatiu de la seua excel·lència acadèmica i/o del màster o curs de formació amb els imports concedits en el Diari Oficial de la Generalitat Valenciana.  
Aquesta resolució, que posa fi a la via administrativa, haurà de ser dictada i notificada en el termini màxim de 6 mesos a comptar de la data de finalització del termini de presentació de sol·licituds, sense perjuí de l'ampliació de terminis prevista en l'article 23 de la Llei de 39/2015, de procediment administratiu comú de les administracions públiques.  
  
La resolució del procediment es notificarà a les persones interessades ajustant-se al que disposa l'article 40 de la Llei de 39/2015, de procediment administratiu comú de les administracions públiques. La publicació s'ajustarà a les disposicions contingudes en l'article 45.1 de l'esmentada llei, i es publicarà en la pàgina web de la Conselleria d'Educació, Investigació, Cultura i Esport indicada en la corresponent convocatòria.  
  
  
TÍTOL III  
Del pagament i justificació de la subvenció  
  
Article 11. Quantia i pagament  
1. La beca consistirà en una dotació econòmica equivalent a l'exempció del pagament de matrícula del curs de formació o del màster, amb un import màxim de 3.000 euros.  
2. Per a l'alumnat que haja optat per la realització d'un màster oficial en una universitat pública de la Comunitat Valenciana, l'import de la matrícula serà l'establit en el decret del Consell pel qual es fixen les taxes a satisfer per la prestació de serveis acadèmics universitaris per al curs acadèmic que indique la convocatòria.  
3. Per a l'alumnat que realitze un màster oficial en l'ISEACV, el preu serà el vigent en el text refós de la Llei de taxes de la Generalitat Valenciana.  
4. Per a l'alumnat que haja optat per la realització d'un màster o curs de formació en una universitat pública o privada de la Comunitat Valenciana o en centres de l'ISEACV, l'import de la matrícula serà compensat a la universitat o a l'ISEACV, una vegada que aquestes hagen certificat la formalització de la matrícula per part de les persones beneficiàries en el curs acadèmic corresponent.  
5. Per a l'alumnat que realitze el curs de formació o màster en una institució, nacional o internacional, a excepció de les previstes en l'apartat anterior, l'import de la matrícula s'abonarà directament a l'alumnat.  
  
  
Article 12. Certificat acreditatiu  
S'expedirà un certificat acreditatiu de l'excel·lència acadèmica tant a les persones beneficiàries becades per a la realització del màster o curs de formació com a les persones aspirants proposades que no formalitzen la matrícula en un màster o curs de formació d'acord amb el que estableix l'article sisé punt 4.  
  
Article 13. Circumstàncies que donen lloc al reintegrament  
La concessió de la beca serà modificada i correspondrà el seu reintegrament i l'exigència de l'interés de demora des del moment del pagament de la beca en el cas establit en l'article 37 de la Llei 38/2003 i 172 de la Llei 1/2015, abans citada.  
Les quantitats a reintegrar tindran la consideració d'ingressos de dret públic; serà aplicable el que disposa el capítol I del títol II de la Llei 38/2003, de 17 de novembre, general de subvencions.  
  
El procediment per al reintegrament de les subvencions serà, igualment, l'establit pels articles 41 i 42 de la Llei 38/2003, general de subvencions.  
La persona titular de la Direcció General d'Universitat, Investigació i Ciència resoldrà el procediment de reintegrament de la subvenció.  
  
  
Article 14. Mètode de comprovació i pla de control  
1. La comprovació administrativa de la justificació documental de la subvenció concedida es realitzarà mitjançant la revisió de la documentació que a aquest efecte s'ha establit en les presents bases com d'aportació preceptiva per les persones beneficiàries per al pagament de la beca.  
2. La comprovació material de l'efectiva realització de l'activitat, existència de la condició o compliment de la finalitat es durà a terme en els termes establits en el pla de control que s'elaborarà a aquest efecte en els termes establits en l'article 169.3 de la Llei 1/2015, anteriorment esmentada.  
  
Article 15. Responsabilitat i règim sancionador  
Les persones beneficiàries de les beques quedaren sotmeses a les responsabilitats i règim sancionador regulat en el capítol I i II del títol IV de la Llei 38/2003, de 17 de novembre, general de subvencions, i al capítol IV del títol X, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
  
  
DISPOSICIÓ ADDICIONAL  
  
Única. Despesa pública  
La present ordre no comporta autorització de despesa pública; no obstant això, la despesa corresponent de les convocatòries basades en aquesta ordre haurà d'estar dotada, en tot cas, pels pressupostos de la Generalitat de l'exercici que corresponga.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o d'un rang inferior que s'oposen al que estableix la present ordre i, en concret, l'Ordre 23/2016, de 10 de juny, per la qual s'estableixen les bases reguladores per a la concessió de les beques per a la promoció de l'excel·lència acadèmica destinades a qui haja conclòs estudis d'educació universitària en les universitats públiques de la Comunitat Valenciana i estudis superiors en centres de titularitat pública adscrits a l'Institut Superior d'Ensenyances Artístiques de la Comunitat Valenciana.  
  
  
DISPOSICIONS FINALS  
  
Primera. Facultat de desplegament  
S'autoritza la persona titular de la Direcció General d'Universitat, Investigació i Ciència perquè, en l'àmbit de les seues competències, adopte les mesures o resolucions necessàries per al desplegament i l'execució d'aquesta ordre.  
  
Segona. Entrada en vigor  
La present ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 21 de juny de 2017  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI